b'\n_START_ARTICLE_\nDuborg (distrikt)\n_START_PARAGRAPH_\nDuborg (tysk Duburg) er navnet p\xc3\xa5 et bolig-kvarter i Flensborg. Kvarteret ligger p\xc3\xa5 en bakke (Mariebjerg) vest for bykernen. Navnet Duborg betegner ogs\xc3\xa5 Duborg Slot, som har givet kvarteret navn. I administrativ henseende h\xc3\xb8rer Duborg som statistisk distrikt under bydelen Nystaden._NEWLINE_Allerede i byens skr\xc3\xa5 (\xe2\x89\x88 stadsret) af 1284 n\xc3\xa6vntes omr\xc3\xa5det med adelsg\xc3\xa5rden Flenstoft vest for byen. Under Margrete 1. blev g\xc3\xa5rden kongelig og ombygget til det senere Duborg Slot. Omr\xc3\xa5det omkring slottet h\xc3\xb8rte til Vis Herred i Flensborg Amt. Gr\xc3\xa6nsen mellem by og amt var markeret med en byport i Slotsgade (Slotsport). Sammen med Kongensgade var Slotsgaden dengang den eneste forbindelse mellem by og borg. Slottet selv benyttedes som residens for kongens amtm\xc3\xa6nd. I kirkelig henseende h\xc3\xb8rte Duborg til Hanved Sogn (tysk Handewitt). Da slottet kom ud af brug efter den Store Nordiske Krig, kom store dele af omr\xc3\xa5det i privat eje og flere velstillede borgere opf\xc3\xb8rte nye huse her. _NEWLINE_I 1875 blev Duborg Kommune indlemmet i Flensborg, og efterh\xc3\xa5nden udviklede omr\xc3\xa5det sig til en af Flensborgs mest t\xc3\xa6t befolkede bydele. Store dele af de nuv\xc3\xa6rende huse i Bjerggade og Borggade blev i slutningen af 1800-tallet bebygget af arbejdernes byggeforening for at skaffe plads for de mange nye indbyggere. Med etableringen af Toosb\xc3\xbcygade, som blev bygget gennem Glimb\xc3\xa6kdalen, voksede bydelen endelig sammen med den indre by. Borgpladsen blev et trafikalt knudepunkt. Bydelen er i dag pr\xc3\xa6get af t\xc3\xa6t bebyggelse i karr\xc3\xa9-struktur og en r\xc3\xa6kke offentlige institutioner som arbejdsformidlingen og byens to sygehuse. Ogs\xc3\xa5 Duborg-Skolen har hjemme p\xc3\xa5 Duborg Banke.'